ერიკ აქსელ კარლფელდტი
ერიკ აქსელ კარფელდტი (შვედ. Erik Axel Karlfeldt; დ. 20 ივლისი, 1864 — გ. 8 აპრილი, 1931) — შვედი პოეტი, რომლის უაღრესად სიმბოლისტური პოეზია ძალიან პოპულარული იყო. მაღალი მხატვრული ღირებულებების მქონე პოეზიის გამო მწერალს სიკვდილის შემდეგ ნობელის პრემია გადაეცა ლიტერატურის დარგში (1931). კარლფელდტი ნომინაციაზე წარადგინა შვედეთის აკადემიის წევრმა — ნათან სიოდერბლუმმა. არსებობს ვერსია, რომ კარლფელდტს ჯილდო 1919 წელსაც შესთავაზეს, მაგრამ მან უარი განაცხადა. კარლფელდტი შვედეთში, დარლის პროვინციის პატარა სოფელში, კარლბოში, დაიბადა. თავდაპირველად მისი სახელი იყო ერიკ აქსელ ერიქსონი, მაგრამ 1889 წელს მამისგან გამიჯვნის მიზნით, მან გვარი გამოიცვალა. სწავლობდა უფსალის უნივერსიტეტში, ერთდროულად ასწავლიდა რამდენიმე ადგილას, მათ შორის, დიურშოლმის (სტოკჰოლმის გარეუბანი) სკოლაში და სხვა სკოლებში. სწავლის დასრულების შემდეგ ხუთი წლის განმავლობაში კარლფელდტი სტოკჰოლმში, შვედეთის სამეფო ბიბლიოთეკაში მუშაობდა. 1904 წელს კარლფელდტი შვედეთის აკადემიის წევრად აირჩიეს და მან 11 ნომერი სკამი დაიკავა. 1905 წელს აკადემიის ნობელის ინსტიტუტში მიიღეს, 1907 წელს კი — ნობელის კომიტეტში. 1912 წელს აკადემიის მუდმივ მდივნად აირჩიეს. მას ეს პოსტი სიკვდილამდე ეკავა. 1917 წელს ერიკ კარლფელდტი უფსალის უნივერსიტეტმა, მწერლის ალმა-მატერმა, დოქტორის საპატიო დიპლომით დააჯილდოვა.